**Badi Batchelor** (født **Karen-Sofie Kristiansen** i 1941) er en norsk motetegner og tekstilkunstner fra Stokmarknes i Nordland. Hun ble kjent på 1970- og 1980-tallet for å kombinere tradisjonelle husflidteknikker med tidens aktuelle moteuttrykk. Batchelor har skapt og bidratt til flere verk som er på utstilling i blant annet Tekstilindustrimuseet og Nasjonalmuseet. Hun holder til og er næringsdrivende i Son i Vestby kommune i Akershus.

Bakgrunn
--------

Batchelor har utdannelse fra Statens håndverks- og kunstindustriskole. Som motetegner har hun markert seg særlig gjennom sitt samarbeid med tekstildesigneren Kristi Skintveit fra og med 1967. Batchelor og Skintveit var i denne perioden tilsluttet vevestuen til Brukskunstorganisasjonen PLUS i Gamlebyen i Fredrikstad. På bakgrunn av blant annet en kolleksjon av modeller som Skintveit utviklet i samarbeid med Batchelor, vant hun Lunningprisen i 1967. I denne perioden bidrog tekstilkunstnerene hos PLUS til at Fredrikstad stod sentralt i den norske moteverdenen. I 1968 åpnet Batchelor verksted og butikk i PLUS sine lokaler sammen med Skintveit. Etter en rettslig konflikt om leiekontrakt, samt andre interne strider i organisasjonen forlot de PLUS i 1969 og etablerte seg i nye lokaler i Spinnerigården i Son. Her etablerte flere brukskunstnere fra PLUS og andre steder seg, og bruke bygget som arbeidslokale og bolig.

Fra 1969 fram til 1990-talet drev Batchelor strikkeversted i Spinnerigården sammen med med ektemannen Michael. Her ble det produsert strikkede kjoler, jakker og andre tekstilvarer. Denne produksjonen ble landskjent for sitt særpreg, og ble solgt hos forhandlere i hele Norge og i utlandet. Batchelor-paret fikk i 1978 Fortidsminneforeningen sin pris for restaureringsarbeidet deres i Spinnerigården. Etter at ekteparet solgte Spinnerigården, tok de over Woldegården i Son. Batchelor drev butikk i Drøbak fram til 2004, og har siden flyttet sin virksomhet tilbake til Son.

Referanser
----------

1. 1 2 3 4 5  *Son leksikon*. Son: Vestby historielag. 2002. s. 19, 353, 410. ISBN 8299165555.
2. ↑  *Magasinet for alle*. Oslo. 1967. s. 6, 46.
3. ↑   (på nn) *Batchelor, Badi*, besøkt 2021-10-26
4. ↑   (på nb) *Badi Batchelor, Klesdesigner*, besøkt 2021-10-26
5. ↑  Solstad, Martin (05.12.2007). «Kunstsuksess i Binggården». *Fredriksstad Blad*.
6. ↑  Alfsen, Glenny (20. februar 2017). «Kristi Skintveit». *Norsk kunstnerleksikon*.
7. ↑  Skjerven, Astrid (2001). *Goodwill for Scandinavian Design: Lunningprisen 1951-70*. Det historisk-filosofiske fakultet, Universitetet i Oslo. s. 245.
8. 1 2  *Et PLUS i norsk designhistorie: Brukskunstorganisasjonen PLUS 1958-1978*. Nasjonalmuseet for kunst, arkitektur og design. 2008. s. 18, 101-104. ISBN 9788281540323.
9. ↑  Boman, Per (2017). *Per Tannum: Fra askeladd til ridder*. s. 167, 185-187. ISBN 9788230335147.
10. 1 2  *Aktuell*. Oslo: Ukebladet aktuell. 1971. s. 19-21.
11. ↑  «A-Magasinet 1969.05.24». Norge; Oslo. 1969. s. 16-17.
12. ↑  Eklund, Terje (08.05.1973). «Strikkemoter for hele verden fra Son». *Verdens Gang*.
13. ↑  «Føler seg presset til å stenge». *Akershus Amtstidende*. Norge, Viken, Frogn. 12.01.2004. s. 8-9.



|  |  |
| --- | --- |
| Oppslagsverk/autoritetsdata | KulturNav
 |